Ritratt: Miguela Xuereb  Ġenituri li tkellmu ma' Newsbook.com.mt ilmentaw li tfal li qegħdin jitilfu l-iskola minħabba li jkunu fi kwarantina mhumiex jingħataw lezzjonijiet online. Il-ġimgħa l-oħra l-Ministru għall-Edukazzjoni Justyne Caruana qalet li minkejja li qed ikun hemm każijiet ta' Covid-19 fl-iskejjel, ir-rata mhix allarmanti. Il-ġenituri qalu li jinsabu rrabjati ħafna li t-tfal mhux qed jingħataw it-tagħlim li għandhom dritt għalih waqt li jkunu fi djarhom josservaw il-kwarantina. Il-ġenituri qalu li l-kwarantina mhix kapriċċ u li mhuwiex ġust li wliedhom qed jiċċaħdu mit-tagħlim u jitħallew jaqgħu lura. Uħud minn dawn it-tfal jinsabu kwarantina minħabba li ġew f'kuntatt mal-Covid-19 fl-iskejjel stess. Ġimgħa ilu: "Hemm każijiet fl-iskejjel imma mhux b'rata allarmanti" – Caruana Dwar dan Newsbook.com.mt bagħat sensiela ta' mistoqsijiet lill-Ministeru għall-Edukazzjoni, u lill-unions tal-għalliema l-MUT u l-UPE. Sal-ħin tal-pubblikazzjoni l-Ministeru għall-Edukazzjoni u l-UPE ma weġbux għall-mistoqsijiet tagħna. Il-President tal-MUT Marco Bonnici qal lil Newsbook.com.mt li s-sitwazzjoni fejn tidħol kwarantina hija kumplessa. Huwa qal li jeżistu sitwazzjoni fejn l-għalliem biss qiegħed fil-kwarantina u l-istudenti qegħdin l-iskola. F'dawn il-każijiet l-għalliem ikompli jagħti l-lezzjonijiet online filwaqt li l-istudenti jkunu taħt superviżjoni fil-klassi. Huwa spjega li sitwazzjoni oħra hija meta klassi kollha tkun kwarantina. Hawnhekk it-tagħlim jaqleb online mill-għalliema u jingħata mill-iskola jew mid-djar jekk l-għalliema wkoll ikunu kwarantina. "L-iskola virtwali din is-sena ma tħaddmitx" Bonnici qal li t-tielet sitwazzjoni hija meta student wieħed jew waħda jkun fi kwarantina filwaqt li l-kumplament tal-klassi tkun qiegħda l-iskola. Bonnici qal li l-Ministeru kien daħħal sistema ta' tagħlim online permezz tal-iskola virtwali, iżda din is-sena din is-sistema għadha ma tħaddmitx. Huwa spjega li dan qed iwassal sabiex xi studenti mhux qed jingħataw lezzjonijiet waqt li jkunu fi kwarantina. Bonnici tenna li l-MUT dejjem lesta li titħaddet mal-Ministeru dwar dan sabiex tinstab soluzzjoni. Huwa kompla jgħid li japprezza l-ħidma kollha li qed issir mill-edukaturi li, minkejja d-diffikultajiet tal-pandemija, qed ikomplu jagħtu l-aqwa tagħlim lill-istudenti. Huwa qal li jistenna li jkun hemm is-sapport, kemm tal-awtoritajiet, kif ukoll tal-ġenituri sabiex it-tagħlim ikompli jsir. Bonnici qal li ż-żmien li ġej se jkun kruċjali għall-iskejjel u n-nuqqas ta' osservazzjoni tal-protokolli fil-komunità fil-jiem tal-festi jista' jkollu konsegwenzi fuq it-tagħlim fl-iskejjel. Huwa qal li l-appell tal-MUT għall-jiem tal-festi tal-Milied huwa sabiex kulħadd jibqa' josserva l-miżuri ta' kontroll tal-pandemija.